text: Cléomadès léens entra. 
   Les messagiers o lui mena 
   Droit là où Clarmondine estoit. 
   Quant Clarmondine les perçoit, 
   Si tost qu'ele les a veüs 
   Tantost les a reconneüs, 
   Et cil, si tost qu'il l'ont veüe, 
   L'ont erranment reconneüe. 
   Grant joie orent quant il la virent. 
   Devant li à genous se mirent. 
   À paines porent il parler, 
   Quant il la durent saluer, 
   De la grant joie qu'il avoient 
   ce que devant aus véoient 
   Clarmondine la debonaire, 
   Qui de tous biens ert exemplaire 
   Et de toute biauté la flour. 
   Ne peüssent joie greignour 
   Avoir qu'il orent, tant sont lié. 
   Là il erent agenoillié. 
   Les keurt Clarmondine acoler. 
   Si tost qu'ele à eus pot parler 
   De très fin cuer les festioit, 
   L'un après l'autre r'acoloit. 
  